CDLVII.  Introductionem canonicorum Praemonstratensium in monasterio S. Dionysii Schefflariensis confirmat.   (Anno 1140, Dec. 18.) [HUGO,  Annal. Praem.,  II, p. 483.]
Author: Innocentius II

INNOCENTIUS episcopus, servus servorum Dei, dilecto filio ENGELBERTO monasterii Sancti Dionysii in Schefflaren praeposito, ejusque fratribus tam praesentibus quam futuris regulariter substitutis, in perpetuum.

Apostolici moderaminis clementiae convenit religiosos eligere, et eorum loca pia protectione communire. Dignum namque et honestati conveniens esse cognoscitur, ut qui ad ecclesiarum regimen assumpti sumus, eos et a pravorum hominum nequitia tueamur, et apostolicae sedis patrocinio foveamus. Eapropter, dilecti in Domino filii, postulationibus vestris rationabiliter clementer annuimus, et monasterium vestrum sub beati Petri et nostra protectione suscipimus, et praesentis scripti pagina communimus. In primis siquidem statuentes, ut in vestro monasterio ordo canonicus secundum regulam sancti Augustini et institutionem Praemonstratae Ecclesiae perpetuis temporibus inviolabiliter conservetur. Praeterea quaecunque bona, quascunque possessiones idem monasterium tam ex dono venerabilis fratris nostri Ottonis Frisingensis episcopi quam aliorum Christi fidelium inpraesentiarum juste ac legitime possidet, aut in futurum concessione pontificum, largitione regum vel principum, oblatione fidelium, seu aliis justis modis poteritis adipisci, firma vobis vestrisque successoribus et illibata permaneant. Sancimus etiam ne professis in vestro monasterio aliqua occasione liceat absque abbatis et capituli licentia ad alia loca transire, nec discedentes quisquam contra voluntatem vestram suscipere vel retinere praesumat. In generali quoque ipsius episcopatus interdicto submissa voce et clausis januis, divina officia celebrandi licentiam concedimus, nullo tamen interdicto, vel excommunicato admisso; sacerdotes vero, qui in vestris ecclesiis sunt admittendi, episcopo praesentari, qui sibi de spiritualibus, vobis autem de temporalibus respondeant. Sane laborum vestrorum decimas, quas propriis manibus aut sumptibus colitis, sive de nutrimentis vestrorum animalium nullus omnino clericus, sive laicus a vobis exigere praesumat. Chrisma vero, oleum sanctum, consecrationes altarium seu basilicarum, ordinationes clericorum, qui ad sacros ordines fecerint promovendi, a dioecesano susciepietis episcopo, si quidem Catholicus fuerit, et gratiam atque communionem sedis apostolicae habuerit, et ea gratis et absque aliqua pravitate voluerit exhibere. Alioquin liceat vobis Catholicum, quemcunque malueritis, adire antistitem, qui nimirum nostra fultus auctoritate, quod postulatur indulgeat. Obeunte vero te, nunc ejusdem loci praeposito, nullus qualibet subreptionis astutia, seu violentia praeponatur, nisi quem fratres communi consensu secundum Deum et beati Augustini regulam praeviderint eligendum. Sepulturam quoque ipsius loci liberam esse decernimus, ut eorum, qui se illic sepeliri deliberaverint, devotioni et extremae voluntati, nisi forte excommunicati fuerint, nullus obsistat, salvo jure matricis ecclesiae. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, retinere, minuere, seu quibuslibet molestiis fatigare, sed omnia integre conserventur eorum pro quorum gubernatione et sustentatione concessa sunt, usibus omnimodis profutura. Si quae igitur ecclesiastica saecularisve persona, hujus nostrae constitutionis paginam sciens, contra eam temere venire tentaverit, secundo tertiove commonita, si non reatum suum congrua satisfactione correxerit, honoris potestatisque sua dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco jura sua servantibus, sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen. Ego Innocentius Catholicae Ecclesiae episcopus Ego Gregorius diaconus cardinalis SS. Sergii et Bacchi. Ego Gerardus presbyter cardinalis tit. S. Crucis in Jerusalem. Ego Albertus Attanensis episcopus. Ego Otto diac. card. S. Georgii ad Velum Aureum. Ego Anselmus presb. card. tit. S. Laurentii in Lucina. Ego Bernardus diaconus card. S. Mariae in Dominica. Ego Ivo presbyt. card. tit. S. Laurentii in Damaso Ego Chrysogonus presb. card. tit. S. Pastoris. Ego Gorzo presb. card. tit. S. Caeciliae. Ego Aubaldus diac. card. S. Mariae in Via Lata. Ego Thomas S. Romanae Ecclesiae diac. cardinalis. Datum Laterani per manum Aimerici sanctae Romanae Ecclesiae cardinalis diaconi et cancellarii, XV Kalendas Januarii, indictione III, anno Incarnationis Dominicae 1140, pontificatus vero domni Innocentii II papae anno undecimo.